Il-Palazz tal-Girgenti jiftaħ il-bibien għall-pubbliku – l-ewwel edizzjoni tal-kunċert 'A Night at the Palace'
Imtella' Lulju 10, 2020 - Aġġornata 10 Ta' Lulju, 2020 7:28pm Mart il-Prim Ministru, Dr Lydia Abela ħabbret li fit-22 ta' Lulju l-Palazz tal-Girgenti se jkun miftuħ għall-pubbliku għall-ewwel edizzjoni tal-kunċert 'A night at the Palace' mill-Orkestra Filmarmonika Nazzjonali fl-ewwel appuntament bil-membri kollha tal-orkestra wara l-pandemija tal-COVID. Il-kunċert se jkun bla ħlas iżda se tintalab donazzjoni li tmur għall-organizzazzjonijiet volontarji li jaħdmu mal-annimali. Il-palazz meraviljuż tal-Girgenti se jitgawda mill-pubbliku għall-kunċert imsejjaħ 'A Night at the Palace' li se jsir fit-22 ta' Lulju. Waqt li ħabbret dal-kunċert, Dr Lydia Abela, il-mara tal-Prim Ministru qalet li din se tkun opportunità sabiħa wara l-perjodu ta' sfida li esperjenzajna fi żmien il-pandemija."Dan il-kunċert mużikali li bih se niftħu l-bibien tal-palazz għall-pubbliku wara perjodu diffiċli tal-COVID li fih għamilna suċċess u issa jiena, Robert u Georgia Mae ħerqana li niltaqgħu man-nies għax l-arti tgħaqqad, tnissel paċi u serenità" Iċ-Chairperson tal-Orkestra Filarmonika Nazzjonali, Sigmund Mifsud qal li jinsab entużjast ħafna għal dan il-proġett ġdid li se jwassal mument speċjali u partikolari billi hux biss se jerġa' jgħaqqad lill-mużiċisti kollha tal-Orkestra iżda anke l-opra mal-musicals. "Dan il-kunċert se tkun l-ewwel darba li l-Orkestra se tingħaqad kollha flimkien u għalhekk ħsibna li noħorġu b'kunċett li fih numru s-similaritajiet bejn il-musicals u l-opera, għalkemm il-musicals huma iktar popolari". Il-biljetti għal dan il-kunċert jistgħu jinġabru nhar it-Tnejn u t-Tlieta filgħodu mill-Uffiċċju tal-Prim Ministru. Dr Abela qalet li d-dħul se jkun b'xejn iżda se tintalab donazzjoni għal kawża ġusta. "Il-fondi se jmorru għal numru ta' organizzazzjonijiet li jaħdmu f'kull settur tal-annimali kemm klieb, qtates u żwiemel u nappella lill-pubbliku biex jgħin lil dawn l-organizzazzjonijiet". Dr Abela qalet li fil-jiem li ġejjin mistennija tħabbar attivitajiet innovattivi li għandhom l-għan jgħaqqdu lill-poplu f'inizjattivi altruwistiċi.